En person er indebrændt i en lejlighed i Hjørring. Politiet antager, at det er en 58-årig kvinde.

Tirsdag aften fandt brandfolk fra Hjørring Beredskab en død person i en lejlighed på Frilandsvej i Hjørring. Nordjyllands Politi oplyser, at der er tale om en person, der er indebrændt i villaen. - Fremme sås kraftig røg i stueetagen. Der havde været ild, men denne var på nuværende tidspunkt gået ud. Lejligheden beboes af en enlig kvinde på 58 år, og det antages, at afdøde er identisk med denne, oplyser vagtchef ved Nordjyllands Politi Michael Elkjær. Stedet er afspærret med henblik på kriminaltekniske undersøgelser. Der er intet, der tyder på en forbrydelse. De pårørende er underrettet.